<classify> KATIKA kusaidia utatuzi wa changamoto zinazoikabili sekta ya afya na elimu, benki ya NMB ilitenga Sh bilioni moja kwa mwaka kurejesha kwa jamii na wiki hii imetumia Sh. milioni 40 kutoa misaada ya vifaa vya ujenzi na elimu katika shule kwenye wilaya za mkoa wa Tanga.NMB ilikabidhi madawati na vifaa vya ujenzi vya Sh milioni 10 kwa shule mbili wilaya za Korogwe na Mombo na kutoa misaada kama hiyo wilaya za Handeni na Kilindi Sh milioni tano kila wilaya.Wilaya nyingine za mkoa wa Tanga zilizonufaika na misaada hiyo ni Pangani vifaa vya afya vya Sh milioni tano na wilaya ya Mkinga madawati, vifaa tiba na vifaa vya ujenzi vya Sh milioni 15.Kiasi hicho kinaifanya NMB kufikisha Sh milioni 900 mwisho wa mwaka huu ambao waliutengea Sh bilioni moja sawa na asilimia moja ya faida kutatua changamoto za kijamii katika elimu na afya Meneja wa NMB Kanda ya Kaskazini, Aikansia Muro alikabidhi viti na meza 50 kwa sekondari Kisaza ya Wilaya ya Handeni vilivyopokelewa na Mkuu wa Wilaya ya hiyo, Godwin Gondwe aliyeishukuru.Gondwe aliishukuru NMB kwa msaada mkubwa kwa shule wilayani mwake na kusema madawati hayo yametatua kero ya wanafunzi wa kidato cha tano na kuongeza hamasa ya kusoma na kukuza ufaulu huko.Mkurugenzi Mtendaji wa Halmashauri ya Wilaya ya Handeni,William Makufwe alisema ufaulu umekua kutoka asilimia 62.2 mwaka 2016 hadi asilimia 87.7 mwaka 2019 kufuatia mikakati ya serikali wilayani.Mkuu wa Shule ya Sekondari Kisaza, Leonard Mshana alisema kuwa changamoto ya madawati imetokana na shule hiyo kupangiwa wanafunzi wapya kwa kidato cha tano Septemba mwaka huu na kupitia Ofisi ya Mkuu wa Wilaya pamoja na Mkurugenzi wa Handeni, walipeleka maombi NMB.Wilayani Korogwe, Muro ndiye aliyekabidhi mabati 150 ya kuezekea na meza 52 na viti 52, vya thamani ya Sh milioni 10 kwa shule ya sekondari Patema na shule ya msingi Mkumbara zilizopo wilayani humo.Kaimu Mkurugenzi Mtendaji Halmashauri ya Wilaya ya Korogwe, Mandia Kihiyo alisema wamepokea msaada mkubwa wa NMB wanaounga mkono kwa dhati juhudi za Rais John Magufuli kutoa elimu bure.  <topic>: kitaifa 